‘नेईं पुत्तर, इ’यां नेईं आख।’ अज्ज पैह्‌ली आरी डाक्टर साह्‌ब नै सूरजै ई पुत्तर करी कुआलेआ हा। उंदा मन परसिज्जली गेआ हा। थोढ़ा मन समल्होआ तां संग्घा खंघारियै सनान लगे, ‘इक्क कुड़ी मीं मिलन बी आई ही। दिक्ख सूरज नेह् लोक बी हैन दुनियां च। अऊं मूंह् मंगेआ पैसा देने ई त्यार हा पर ओह् आखदी जे किस नेईं लोड़दा। जे मनुक्ख-मनुक्खै दै कम्म नेईं औग तां कु’न औग। उस कुड़ी नै मेरे दमाकै ई झुनकियै रक्खी ओड़ेआ हा।’ सूरज सोच्चन लगा जे डाक्टर साह्‌ब दा गमान भज्जी गेआ लभदा ऐ। सेही हुंदा हा जे डाक्टर हुंदी गरीबें बारै राऽ बदली गेई ऐ। फ्हीं उनें सनाया जे, ‘खरै अस कल्ल गै बम्बे उठी जाचै’। सूरजै उंदे शा उत्थूं दे हस्पतालै दा सिरनामा ते टेलीफोन नंबर लेई लेआ। उनें सनाया हा जे ‘कल्ल ओह् कुड़ी दीपा बी उंदे कन्ने जा’रदी ऐ। नुहाड़े बी सारे टैस्ट उत्थें गै होङन। प्रेशन बेल्लै नुहाड़ी सेह्‌त ठीक होना बी जरूरी ऐ। इस बारै बम्बे च डाक्टरें कन्नें बी सलाह्-सूत्तर होई गेदा ऐ। ओह् ते बड़ी तसल्ली देआ’रदे न।